Diari Oficial de la Generalitat Valenciana


Sumari del DOGV 7977, del 10-02-2017 (2017/948)

RESOLUCIÓ de 23 de gener de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València i es disposa la publicació en el Diari Oficial de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7977

Data del DOGV
:   10-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/948


Data del document
:   23-01-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 23 de gener de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València i es disposa la publicació en el Diari Oficial de la Generalitat Valenciana. [2017/948]  
Vist l'expedient de sol·licitud de modificació estatutària, instruït a instàncies del Col·legi Oficial d'Aparelladors, Arquitectes Tècnics i Enginyers d'Edificació de València, inscrit amb el número 97, de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació parcial dels seus Estatuts en aquest Registre, atenent els següents  
  
Fets  
  
Primer. El president del Col·legi Oficial d'Aparelladors, Arquitectes Tècnics i Enginyers d'Edificació de València va presentar, amb data 30 de desembre de 2016, la sol·licitud d'inscripció de la modificació parcial dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que estableix l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els actuals Estatuts del Col·legi Oficial d'Aparelladors, Arquitectes Tècnics i Enginyers d'Edificació de València va ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 19 de setembre de 2013, del director general de Justícia, en aquell moment Conselleria de Governació i Justícia (DOCV 7126, 07.10.2013).  
  
Tercer. La modificació parcial dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València va ser aprovada per l'Assemblea General Extraordinària del Col·legi el 20 de desembre de 2016, segons el certificat del secretari del Col·legi, amb el vistiplau del president, de 17 de gener de 2017.  
  
Quart. La modificació estatutària la inscripció de la qual se sol·licita es refereix al canvi de redacció dels articles 38, 46, 47, 49 i 57, així com a la introducció de dos nous articles amb els números 62 i 63. La resta de l'articulat manté la mateixa redacció, llevat de la nova numeració, després de la introducció dels dos nous articles.  
Els articles modificats, així com els nous articles, queden redactats del següent tenor literal:  
«Article 38.   
Són funcions de la Junta de Govern les següents:  
Les seues funcions són la representació general pel que fa a la voluntat expressada per l'Assemblea General, la direcció, l'administració i la gestió ordinària del Col·legi.  
La Junta de Govern en Ple estarà constituïda pels càrrecs següents: president, secretari, tresorer-comptador i 4 vocals. El vocal número 1 ostentarà el càrrec de vicepresident.  
La representació institucional del Col·legi correspon al president, amb l'atribució de les facultats indicades en aquest Estatut.  
Són funcions específiques de la Junta de Govern:  
1. En relació amb els col·legiats:  
a) Resoldre sobre l'admissió de les sol·licituds de col·legiació.  
b) Vetlar pel comportament professional dels col·legiats, tant en les seues relacions mútues, com en les que tinguen amb tercers.  
c) Promoure les oportunes accions per a impedir l'exercici de la professió a aquells que no posseïren la titulació legal per a això.  
d) Publicar la convocatòria d'eleccions per a proveir els càrrecs de la Junta de Govern.  
2. En relació amb la vida econòmica del Col·legi:  
a) Recaptar i administrar els fons del Col·legi, vetlar i exigir, si és el cas, el compliment de les obligacions dels col·legiats.  
  
b) Elaborar els pressupostos i retre els comptes anualment a l'Assemblea General de col·legiats.  
c) Proposar a l'Assemblea General de col·legiats la compravenda de béns immobles.  
d) Autoritzar els moviments de fons en els casos d'obertura o traspassos de comptes bancaris.  
3. En relació amb els organismes oficials en el seu mateix àmbit territorial:  
a) Defendre els col·legiats en l'exercici de les seues funcions professionals.  
b) Gestionar, en nom del Col·legi, totes les millores que estime convenients per a l'òptim desenvolupament de la professió en l'àmbit col·legial, així com tot allò que puga redundar en interés professional dels aparelladors, arquitectes tècnics i enginyers d'edificació.  
També seran funcions de la Junta de Govern l'execució dels acords col·legials, i qualssevol altres que siguen necessàries per a complir l'objecte i fins d'aquest Col·legi i no hi haja competència expressa per a aquestes a favor de les assemblees generals.  
  
Article 46  
Els col·legiats que exercisquen el seu mandat en la Junta de Govern podran ser reelegits com a màxim per a un segon mandat, independentment que repetisquen o no en el càrrec exercit.  
Amb caràcter excepcional, i si es declaren desertes per falta de candidats les eleccions per a renovació ordinària de la Junta de Govern, es podran presentar per a un tercer mandat els components de la Junta ixent en les eleccions ordinàries que per aquest motiu es convocaren, i hauran de retirar, en qualsevol cas, la seua presentació, si en les eleccions extraordinàries mencionades, hi haguera unes altres candidatures.  
  
Article 47  
Amb una antelació de cinquanta dies naturals al termini del mandat dels càrrecs a renovar, la Junta de Govern anunciarà la celebració d'eleccions per a la renovació d'aquests, publicarà i exposarà en el tauler d'anuncis del Col·legi la relació de col·legiats amb dret de vot i sense dret de vot.  
  
Article 49  
A) Tindran dret a emetre el vot tots els col·legiats que complisquen els requisits següents:  
1) Estar al corrent en el compliment de totes les obligacions col·legials.  
2) No estar suspés per a l'exercici de la professió.  
3) No estar complint una sanció imposada per expedient disciplinari col·legial.  
B) En el cas que, després de la convocatòria d'eleccions i confecció de les llistes de col·legiats amb dret de vot i sense dret de vot, es produïren modificacions que pogueren afectar les llistes (baixes, altes, rehabilitacions de drets dels que es trobaren en suspens d'aquests), s'elaborarà amb totes aquestes una llista addicional de col·legiats amb dret de vot i sense dret de vot, amb una antelació almenys de 5 dies naturals anteriors a la celebració de les eleccions, i autoritzada pel secretari, s'exposarà en el tauler d'anuncis del Col·legi, almenys, durant el dia anterior a les eleccions.  
En aquesta llista addicional també s'inclouran aquelles rectificacions produïdes a petició dels interessats formulades davant de la Junta de Govern com a màxim fins als 5 dies hàbils anteriors a la celebració de les eleccions, que siguen resoltes favorablement per aquesta.  
C) Els col·legiats només podran exercitar el seu dret de vot una sola vegada, per a cada càrrec de la Junta de Govern.  
  
Article 57  
I. Els col·legiats que prevegen que en la data de la votació no es trobaren en la circumscripció territorial del Col·legi, o que no puguen personar-se en aquest, poden emetre el seu vot per correu, amb la sol·licitud prèvia a la Junta de Govern amb els requisits següents:  
a) L'elector sol·licitarà a la Junta de Govern, a partir de la data de convocatòria i fins al cinqué dia anterior a la votació, un certificat d'inscripció en el cens electoral.  
b) La sol·licitud haurà de formular-se personalment, amb la presentació prèvia del seu document nacional d'identitat davant de la Junta de Govern en el domicili del Col·legi, i serà atés pel secretari de la Junta de Govern o empleat habilitat a aquest efecte. També podrà realitzar-se aquesta sol·licitud mitjançant imprés facilitat a aquest efecte pel Col·legi, firmat digitalment pel sol·licitant i remés a l'adreça de correu electrònic que el Col·legi habilitarà a aquest efecte.  
La sol·licitud de vot per correu, bé en forma presencial o bé en forma electrònica, haurà de realitzar-se com a màxim els 15 dies naturals anteriors a la celebració de les eleccions.  
c) Rebuda la sol·licitud que fa referència l'apartat b d'aquest mateix article, la Junta de Govern comprovarà la inscripció, realitzarà l'anotació corresponent en el cens, a fi que el dia de les eleccions no es realitze el vot personalment, i remetrà per correu a l'elector, les paperetes, els sobres electorals i el certificat sol·licitat.  
II. Una vegada que l'elector haja escollit o, si és el cas, emplenat la papereta de vot la introduirà en el sobre de votació i el tancarà. Inclourà el sobre de votació i el certificat en el sobre dirigit a la taula i el remetrà per correu certificat a l'apartat de correus que es determine en la convocatòria, que estarà intervinguda notarialment durant el període electoral.  
  
En aquest últim sobre figurarà en el remitent el nom, cognoms i número del DNI de l'elector i una firma creuant la solapa. El Col·legi imprimirà les paperetes i els sobres de vot.  
Només seran vàlids els sobre remesos per correu ordinari o certificat precisament a l'apartat de correus indicat en la convocatòria.  
Una hora abans del tancament de la mesa electoral seran extrets pel notari els sobres depositats a l'apartat de correus, i seran entregats pel mateix notari davant de la mesa electoral.  
III. La mesa electoral la compondrà el president del Col·legi o vocal que reglamentàriament el substituïsca i 4 secretaris escrutadors que seran nomenats per la Junta de Govern del Col·legi, i la designació dels quals serà pública al mateix temps que la proclamació de candidats. La Junta de Govern podrà designar, si així ho considera convenient, suplents per als secretaris escrutadors, en previsió que, per qualsevol circumstància, no pogueren actuar els titulars.  
Tots els candidats podran designar com a màxim dos interventors entre els seus companys col·legiats. Per a això hauran de dirigir un escrit a la Junta de Govern del Col·legi dins del termini que a aquest efecte es determine en la convocatòria.  
  
CAPÍTOL VIII  
Del règim de censura i confiança  
  
Article 62. Moció de censura  
A) La Junta de Govern i qualsevol dels seus membres podran ser sotmesos a moció de censura a iniciativa de 15 % del cens dels col·legiats.  
Les mocions es presentaran per escrit i firmades davant de la Junta de Govern. Plantejada una moció de censura, el president convocarà la Junta General Extraordinària en el termini màxim d'un mes, per a la seua discussió.  
B) Per a l'aprovació de la moció de censura es requerirà, en primera convocatòria, el vot favorable de les dues terceres parts del cens col·legial; i, en segona convocatòria, les dues terceres parts dels assistents, i no s'admetrà el vot per delegació.  
Perquè es considere vàlidament constituïda aquesta Junta General serà imprescindible que hi assistisca almenys un 20 % del cens col·legial.  
C) Si prospera la moció de censura, cessaran en els seus càrrecs els censurats, i s'obrirà un període electoral extraordinari i ocuparà interinament el càrrec o càrrecs vacants els col·legiats que en aquest moment designe la Junta General entre els components de la Junta de Govern o de la Junta General.  
D) Si la moció de censura no fóra aprovada per la Junta General de Col·legiats, els signataris no en podran presentar una altra fins un període superior a sis mesos.  
  
Article 63. Moció de confiança  
La Junta de Govern, a proposta del president, podrà sol·licitar la confiança dels col·legiats sobre qualsevol assumpte d'interés per a la política i gestió col·legial, i s'inclourà en l'orde del dia de qualsevol assemblea ordinària o extraordinària que es realitze, seguint els requisits previstos en els articles 23 i 55 dels presents Estatuts. Per a l'aprovació serà suficient la majoria simple de vots.»  
  
Fonaments de dret  
  
Primer. Revisada la sol·licitud de modificació parcial dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en aquest article i en els mateixos Estatuts del Col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho estableix l'article 6.1 de la Llei 6/1997, tenint en compte el que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22ª de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
  
Inscriure la modificació parcial dels Estatuts del Col·legi Oficial d'Aparelladors, Arquitectes Tècnics i Enginyers d'Edificació de València, en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciós administrativa, sense perjuí que s'utilitze qualsevol altra via que es considere oportuna.  
  
  
València, 23 de gener de 2017.- La directora general de Justícia: Ma. Àngels Garcia Vidal.